Afsløring i Naturparken – tirsdag d 22 juni kl 16:00 | npmaa
Afsløring i Naturparken – tirsdag d 22 juni kl 16:00
Mange gæster, der har besøgt Naturpark Mølleåen, har måske holdt pause ved Madpakkehuset ved Klevads Eng. Snart vil man også kunne nyde 4 store anskuelsestavler, der viser hvor mange ting, man kan være heldig at opleve i området, både hvad angår flora og fauna. Tavlerne er udført i oliemaling af kunstneren Asta Lund Havmøller.
Tavlerne er en gave til gæsterne i området fra Foreningen Naturpark Mølleåens Venner. Foreningens formål er , som det antydes af navnet, at oplyse og værne om det dejlige område, som udgør Naturpark Mølleåen.
Tirsdag den 22. juni klokken 16:00 vil tavlerne blive afsløret af Charlotte Mølgaard fra Naturstyrelsen.
Madpakkehuset befinder sig i felt K2 i den gode gamle Kraks vejviser. Man kan kun gå eller cykle dertil. Bilen kan stilles på den store P-plads på Nymøllevej ca 300 meter fra Madpakkehuset. Er man frisk på en længere vandretur (godt 1 km) kan man parkere ved det gamle savværk på Farumvej og følge Nyvangsvej frem til Klevads Eng.